ตลาดหุ้นเอเชียส่วนใหญ่อ่อนตัวลงภาคบ่ายวันนี้ เหตุวิตกศก.จีน-จับตาประชุมเฟด
ตลาดหุ้นเอเชียส่วนใหญ่อ่อนตัวลงในการซื้อขายช่วงบ่ายวันนี้ ภายหลังจากที่จีนได้เปิดเผยข้อมูลการผลิตภาคอุตสาหกรรมที่อ่อนตัวลง ในขณะที่นักลงทุนจับตาการประชุมคณะกรรมการกำหนดนโยบายการเงินธนาคารกลางสหรัฐ (FOMC) ในวันที่ 16-17 ก.ย.นี้ว่า จะมีการปรับขึ้นอัตราดอกเบี้ยหรือไม่
14 ก.ย. 2558

ผู้สื่อข่าวรายงานว่า ตลาดหุ้นเอเชียส่วนใหญ่อ่อนตัวลงในการซื้อขายช่วงบ่ายวันนี้ ภายหลังจากที่จีนได้เปิดเผยข้อมูลการผลิตภาคอุตสาหกรรมที่อ่อนตัวลง ในขณะที่นักลงทุนจับตาการประชุมคณะกรรมการกำหนดนโยบายการเงินธนาคารกลางสหรัฐ (FOMC) ในวันที่ 16-17 ก.ย.นี้ว่า จะมีการปรับขึ้นอัตราดอกเบี้ยหรือไม่
โดยดัชนี HSI ตลาดหุ้นฮ่องกงปิดภาคเช้าที่ 21,482.22 จุด ลดลง 22.15 จุด, -0.10%  ดัชนีเซี่ยงไฮ้คอมโพสิตปิดเช้าร่วง 3.2%
ส่วนสำนักงานสถิติแห่งชาติจีนเผยผลผลิตมูลค่าเพิ่มภาคอุตสาหกรรมขยายตัว 6.1% เมื่อเทียบเป็นรายปีในเดือนส.ค. ซึ่งเพิ่มขึ้นจากระดับ 6% ในเดือนก.ค.ที่ผ่านมา
ขณะที่สำนักข่าวซินหัวรายงานว่า เจียง หยวน นักสถิติของสำนักงานสถิติ กล่าวถึงสาเหตุที่การขยายตัวต่อเดือนเพิ่มขึ้นว่า มาจากการดำเนินงานที่ดีขึ้นในภาคอุตสาหกรรมหลักๆ รวมทั้งการขยายตัวที่รวดเร็วขึ้นในอุตสาหกรรมไฮเทคโนโลยี โดยในเดือนส.ค. การขยายตัวในภาคธุรกิจไฮเทค เพิ่มขึ้น 10.5% เมื่อเทียบเป็นรายปี และอัตราการขยายตัวนั้น เพิ่มขึ้น 0.9% จากระดับเดือนก.ค. อย่างไรก็ตามแม้ว่า ผลผลิตจะขยายตัว แต่ผลผลิตอุตสาหกรรมก็ยังเผชิญกับแรงกดดันด้านขาลงเนื่องจากความต้องการที่ซบเซา
ทั้งนี้ นักวิเคราะห์บางรายคาดการณ์ว่า เศรษฐกิจจีนที่อ่อนตัวลงและความไม่แน่นอนเกี่ยวกับเงินเฟ้อของสหรัฐอาจจะทำให้เฟดเลื่อนเวลาการปรับขึ้นอัตราดอกเบี้ยออกไป